Staking in petroleumbedryfArgieffoto Die Automobiel Assosiasie (AA) het motoriste aangeraai om seker te maak hulle het genoeg brandstof in hul motors, nadat die vakbond Ceppwawu aangekondig het sy lede in die petroleumsektor begin Donderdag staak. Reggie Sibiya, hoof van die Brandstofkleinhandelaarsvereniging, het aan eNCA gesê die staking sal raffinaderye, depots en ingekontrakteerde vragmotorbestuurders raak. Volgens hom sal nagenoeg 15 000 werkers aan die staking deelneem, maar petroljoggies sal op hul pos wees. Die AA het gesê die staking kan motoriste egter begin raak indien die brandstof by vulstasies begin opraak. Die organisasie het motoriste aangeraai om hul brandstoftenks so veel as moontlik vol te maak en onnodige reise vermy. Ceppwawu eis ŉ salarisverhoging van 9%, terwyl werkgewers glo net 7% aanbied. Die vakbond het ook geëis dat tydelike werknemers na drie weke permanent aangestel word.